โก๋แก่ รายได้เท่าไร
โก๋แก่มันทุกเม็ด สโลแกนนี้ทุกคนคงเคยได้ยิน โก๋แก่เป็นหนึ่งในผลิตภัณฑ์ของบริษัท โรงงานแม่รวย ก่อตั้งเมื่อปี พ.ศ. 2507 โดยคุณชูเกียรติ รวยเจริญทรัพย์ ผู้ชายที่รักการทำขนมเป็นชีวิตจิตใจ และสมัยนั้นใครทำอะไรอร่อยก็มักจะมีชื่อว่า “แม่” ทั้งนั้น เช่น แม่ประนอม แม่กิมลั้ง แม่กิมไล้ ..  คุณชูเกียรติ เลยเอาคำว่า แม่ มารวมกับนามสกุลตัวแรก กลายมาเป็น “แม่รวย” นั่นเอง
18 ก.ย. 2560

โก๋แก่มันทุกเม็ด สโลแกนนี้ทุกคนคงเคยได้ยิน
โก๋แก่เป็นหนึ่งในผลิตภัณฑ์ของบริษัท โรงงานแม่รวย ก่อตั้งเมื่อปี พ.ศ. 2507 โดยคุณชูเกียรติ รวยเจริญทรัพย์ ผู้ชายที่รักการทำขนมเป็นชีวิตจิตใจ และสมัยนั้นใครทำอะไรอร่อยก็มักจะมีชื่อว่า “แม่” ทั้งนั้น เช่น แม่ประนอม แม่กิมลั้ง แม่กิมไล้ ..
คุณชูเกียรติ เลยเอาคำว่า แม่ มารวมกับนามสกุลตัวแรก กลายมาเป็น “แม่รวย” นั่นเอง
สินค้าแรกเริ่มไม่ใช่ถั่วลิสง แต่เป็น ท็อฟฟี่นม ตังเม ข้าวเกรียบกุ้ง และถั่วแผ่น โดยคุณชูเกียรติรับหน้าที่ขนส่ง
ภรรยาดูแลการขาย และพี่ชายดูด้านการผลิต แต่ต่อมาต่างคนต่างอยากเติบโตในแนวทางของตัวเองจึงต้องแยกย้ายกันเดินคนละเส้นทาง โดยฝ่ายพี่ชายเอาสูตรขนมไป ส่วนคุณชูเกียรติรับในส่วนของโรงงานที่เป็นห้องแถวขนาด 2-3 คูหามา
ในเมื่อมีโรงงาน แต่ไม่มีสินค้า จึงต้องพยายามคิดสูตรขึ้นมาใหม่ และระหว่างนั้นเอง คุณชูเกียรติ ก็ไปเห็นถั่วเคลือบที่ต่างประเทศ ดูแล้วน่าสนใจจึงกลับมาคิดค้นสูตร โดยเน้นเอกลักษณ์ความเป็นไทย ให้ความสำคัญกับส่วนผสมอย่างกะทิสด เพื่อเพิ่มรสและกลิ่น ลองผิดลองถูกอยู่หลายเดือนจนลงตัว และกลายมาเป็น “ถั่วลิสงเคลือบกะทิ โก๋แก่” เมื่อปี พ.ศ. 2519
ส่วนที่มาของชื่อนั้น มาจากการที่คุณชูเกียรติชอบสะสมสตี๊กเกอร์และโปสการ์ด ขณะที่กำลังนั่งคิดชื่อสินค้าอยู่ก็เหลือบไปเห็นภาพการ์ตูนญี่ปุ่นในโปสการ์ด ซึ่งมีลักษณะแต่งกายคล้ายจิ๊กโก๋ สวมแว่นตากันแดด ความคิดจึงบังเกิดนำมาดัดแปลงเป็นตัวการ์ตูนติดด้านหน้าซองขนม คิดว่าชื่อต้องจำง่ายไม่ควรเกิน 2 พยางค์ และมีความสอดคล้องกัน เราจึงได้ชื่อ “โก๋แก่” มาวันนั้นเอง
แต่เส้นทางความสำเร็จก็ไม่ได้โรยด้วยกลีบกุหลาบ วันแรกขนสินค้าไปขายเต็มท้ายรถ กะว่าไม่พอขายแน่ ๆ แต่ขากลับขนมก็ยังเต็มท้ายรถเท่าขาไป เหตุที่ขายไม่ได้เพราะใส่ซองทึบ คนเห็นแต่ตัวการ์ตูน ก็ไม่กล้าซื้อ ภายหลังเลยเปลี่ยนมาเป็นซองใสและให้คนชิม เท่านั้นแหละทุกคนติดใจ จนขายดิบขายดีไปทั่ว และยิ่งขายดีมากยิ่งขึ้นเมื่อเปิดตัวหนังโฆษณาโดยใช้ตัวการ์ตูนดีดกีต้าร์ร้องเพลงที่เชื่อว่าทุกคนต้องร้องตามกันได้
41 ปีผ่านไป "โก๋แก่" เข้าสู่รุ่นที่สองโดยมีลูกชายเข้ามาช่วยดูแลธุรกิจ 3 คน คนแรกคือ "จุมภฎ" รับหน้าที่ดูแลการบริหารภาพรวมทั้งหมดและตลาดต่างประเทศ คนที่สองคือ "กฤษดา" รับหน้าที่ดูแลตลาดภายในประเทศ และคนที่สามคือ "เทิดทูล" รับหน้าที่ดูแลด้านการผลิต เป็นการแบ่งบทบาทความรับผิดชอบตามความชอบและความถนัดของแต่ละคนที่แตกต่างกัน
แล้ว โก๋แก่ มีรายได้เท่าไร ?
ปี 2559 รายได้ 2,092 ล้านบาท 80% ขายในประเทศ และ 20% ส่งออกไปขายกว่า 70 ประเทศทั่วโลก โดยตลาดหลักคือ ประเทศจีน แต่ที่นั่นเรียกว่า “ต้าเกอ” แปลว่า พี่ใหญ่
ส่วนแบ่งการตลาดในประเทศ โก๋แก่ 50% ทองการ์เด้น 24% เจดีย์คู่ 5% กรีนนัท 4% และ มารูโจ้ 3%
ปัจจุบัน โก๋แก่ มีสินค้ากว่า 50 รสชาติ ทั้งกะทิ กาแฟ วาซาบิ ต้มยำ รวมไปถึงถั่วลันเตา ถั่วลิสง อัลมอนด์ เม็ดมะม่วงหิมพานต์ เปิดร้านของตัวเองในชื่อ Koh-Shop (โก๋ช็อป) และยังออกแบรนด์ใหม่คือ เนลลี่ แครกเกอร์มันฝรั่ง ที่มียอดขายกว่า 80 ล้านบาท
แต่เป้าหมายสูงสุดของโก๋แก่ไม่ใช่แค่เพียงยอดขายที่เพิ่มขึ้น แต่พวกเขาต้องการช่วยยกระดับชีวิตเกษตรกรที่เป็นคนส่วนใหญ่ของประเทศ จึงจัดตั้งบริษัทแม่รวยการเกษตร ขึ้นมา เพื่อทำโครงการส่งเสริมเกษตรกรในเรื่องการปลูกถั่ว โดยใช้ชื่อว่า “โรงเรียนถั่วลิสง”
บริษัทนี้ถ้าอยู่ในตลาดหลักทรัพย์แห่งประเทศไทย ก็คงเป็นหนึ่งในบริษัทที่มั่นคง เพราะตัวสินค้าของบริษัทได้พิสูจน์มาแล้วว่าอยู่คู่กับคนไทยมาหลายสิบปี และก็น่าจะไม่หายไปไหน แม้ว่ามีเทคโนโลยีอะไรเข้ามาทดแทน
เหตุผลก็เพราะตราสินค้า และรสชาติ ของโก๋แก่ได้ฝังอยู่ในหัวคนไทยทุกคนไปแล้ว..
ที่มา กรมพัฒนาธุรกิจการค้า